b'\n_START_ARTICLE_\nBuster Keaton\n_START_SECTION_\nLapsuus\n_START_PARAGRAPH_\nJoseph Francis Keaton syntyi 1895 pieness\xc3\xa4 Piquan kaupungissa Kansasissa. H\xc3\xa4nen vanhempansa Joseph Hallie \xe2\x80\x9dJoe\xe2\x80\x9d Keaton ja Myra Edith Cutler olivat kiert\xc3\xa4vi\xc3\xa4 viihdetaiteilijoita. Keatonin syntym\xc3\xa4n aikaan h\xc3\xa4nen is\xc3\xa4ns\xc3\xa4 ja kuuluisa kahlekuningas Harry Houdini olivat yhteisell\xc3\xa4 kiertueella, ja Myra Keatonin synnytys alkoi kiertueen ollessa Kansasin Piquanissa. H\xc3\xa4nell\xc3\xa4 oli nuorempi veli Harry (1904\xe2\x80\x931984) ja sisar Louise (1906\xe2\x80\x931981). Keatonin itse kertoman legendan mukaan kummiset\xc3\xa4 Harry Houdini antoi h\xc3\xa4nelle nimen \'Buster\', kun h\xc3\xa4n puolivuotiaana putosi alas portaista ilman vammoja. Siihen aikaan englannin kielen sana \'buster\' tarkoitti esimerkiksi kaatumista._NEWLINE_Kolmevuotiaana Keaton alkoi esiintyi vanhempiensa kanssa nimell\xc3\xa4 Three Keatons. \xc3\x84iti Myra soitti saksofonia, kun is\xc3\xa4 Joe ja Buster esiintyiv\xc3\xa4t lavalla. Esityksen juonena oli myrskyis\xc3\xa4 is\xc3\xa4-poika-suhde: Buster oli tottelematon is\xc3\xa4\xc3\xa4 kohtaan ja is\xc3\xa4 vastasi t\xc3\xa4h\xc3\xa4n heitt\xc3\xa4m\xc3\xa4ll\xc3\xa4 pojan p\xc3\xa4in lavasteita, orkesterisyvennykseen tai jopa yleis\xc3\xb6\xc3\xb6n. Keaton oppi kaatumaan ja putoamaan turvallisesti, ja h\xc3\xa4n harvoin loukkaantui tai sai edes mustelmia ohjelmanumerostaan. Keatonien esitt\xc3\xa4m\xc3\xa4\xc3\xa4 komedialajia syytettiin lasten pahoinpitelyst\xc3\xa4, mutta Buster Keaton korosti my\xc3\xb6hemmin, ettei h\xc3\xa4nen is\xc3\xa4ns\xc3\xa4 koskaan pahoinpidellyt h\xc3\xa4nt\xc3\xa4 ja ett\xc3\xa4 hurjan n\xc3\xa4k\xc3\xb6iset kaatumiset ja ilmalennot olivat ammattimaista fyysist\xc3\xa4 komediaa. Itse asiassa Keaton piti esiintymisest\xc3\xa4 niin paljon ett\xc3\xa4 nauroi is\xc3\xa4n heitelless\xc3\xa4 h\xc3\xa4nt\xc3\xa4 lavalla. Yleis\xc3\xb6 ei kuitenkaan pit\xc3\xa4nyt siit\xc3\xa4, ett\xc3\xa4 Keatonista oli silmin n\xc3\xa4hden hauskaa joutua is\xc3\xa4ns\xc3\xa4 \xe2\x80\x9dpahoinpitelem\xc3\xa4ksi\xe2\x80\x9d, joten h\xc3\xa4n alkoi pit\xc3\xa4\xc3\xa4 kasvonsa vakavina ja ilmeett\xc3\xb6min\xc3\xa4 koko esityksen ajan. Ilmeett\xc3\xb6mist\xc3\xa4 kasvoista tuli Keatonin tavaramerkki koko h\xc3\xa4nen loppu-uransa ajaksi, ja ne toivat h\xc3\xa4nelle lempinimen \xe2\x80\x9dsuuri kivikasvo\xe2\x80\x9d. My\xc3\xb6hemmin my\xc3\xb6s muut Keatonin sisarukset otettiin mukaan esitykseen. _NEWLINE_Keaton kiersi vanhempiensa kanssa vaudeville-lavoja koko lapsuutensa ja nuoruutensa eik\xc3\xa4 koskaan saanut virallista koulusivistyst\xc3\xa4. Kun Buster oli 21-vuotias, Joe Keatonin alkoholismi alkoi haitata perheen mainetta. Keaton ja h\xc3\xa4nen \xc3\xa4itins\xc3\xa4 j\xc3\xa4ttiv\xc3\xa4t Joen Los Angelesiin, ja Keatonin \xc3\xa4iti palasi Michiganiin, kun taas Keaton l\xc3\xa4hti New Yorkiin jatkamaan uraansa lavaesiintyj\xc3\xa4n\xc3\xa4. New Yorkiin p\xc3\xa4\xc3\xa4sty\xc3\xa4\xc3\xa4n h\xc3\xa4n kuitenkin ajautui nopeasti elokuvan pariin. Keaton palveli ensimm\xc3\xa4isess\xc3\xa4 maailmansodassa ja sai kuulovamman ollessaan Saksassa vuonna 1918.\n_START_SECTION_\nLyhyet mykk\xc3\xa4elokuvat\n_START_PARAGRAPH_\nHelmikuussa 1917 Keaton tapasi Roscoe \xe2\x80\x9dFatty\xe2\x80\x9d Arbucklen, yhden aikansa suosituimmista elokuvakoomikoista. Arbuckle filmasi Talmadge Studiosilla New Yorkissa, miss\xc3\xa4 h\xc3\xa4nell\xc3\xa4 oli sopimus Joseph M. Schenckin kanssa. Keaton hylk\xc3\xa4si n\xc3\xa4ytt\xc3\xa4m\xc3\xb6uransa ja pestautui Arbucklen apumieheksi. Vuosina 1917\xe2\x80\x931920 Keaton esiintyi Arbucklen kanssa nelj\xc3\xa4ss\xc3\xa4toista lyhytfilmiss\xc3\xa4 ja toimi my\xc3\xb6s apuohjaajana sek\xc3\xa4 k\xc3\xa4sikirjoittajana. Keaton erottui nopeasti akrobaatin kyvyill\xc3\xa4\xc3\xa4n: nuoruusvuodet vaudeville-lavoilla olivat tehneet h\xc3\xa4nest\xc3\xa4 mestarillisen fyysisen koomikon, joka kykeni tekem\xc3\xa4\xc3\xa4n hurjia kaatumisia ja ilmalentoja tai putoamaan p\xc3\xa4\xc3\xa4lleen lattialle. Keatonin ja Arbucklen v\xc3\xa4lille kehittyi yst\xc3\xa4vyyssuhde, joka ei katkennut edes Arbucklea my\xc3\xb6hemmin kohdanneeseen skandaaliin, joka maksoi h\xc3\xa4nelle uransa ja yksityisel\xc3\xa4m\xc3\xa4ns\xc3\xa4._NEWLINE_Fatty Arbuckle j\xc3\xa4tti lyhytfilmit 1920 ja siirtyi tekem\xc3\xa4\xc3\xa4n kokoillan elokuvia, jolloin Schenck antoi Keatonille oman tuotantoyksik\xc3\xb6n ja t\xc3\xa4m\xc3\xa4 korvasi Arbucklen studion p\xc3\xa4\xc3\xa4t\xc3\xa4hten\xc3\xa4. Vuosina 1920\xe2\x80\x931923 Keaton teki yhdeks\xc3\xa4ntoista kaksikelaista lyhytkomediaa ja nautti Buster Keaton Productions -tuotantoyksikk\xc3\xb6ns\xc3\xa4 johtajana t\xc3\xa4ytt\xc3\xa4 itsen\xc3\xa4isyytt\xc3\xa4 ty\xc3\xb6ns\xc3\xa4 suhteen. Keatonin elokuvia leimasi akrobaattisten temppujen lis\xc3\xa4ksi kuiva ja usein absurdi huumori, joka erotti ne tavanomaisista t\xc3\xb6rm\xc3\xa4ily- ja kakunheittokomedioista. Filmiss\xc3\xa4 Viikko rakennusmiehen\xc3\xa4 (One Week, 1920) vastanaineet Keaton ja Sybil Sealy yritt\xc3\xa4v\xc3\xa4t koota osissa toimitettavan tee-se-itse -talon katastrofaalisin seurauksin. Kalpeanaamassa (The Paleface, 1922) Keaton selvi\xc3\xa4\xc3\xa4 hengiss\xc3\xa4 intiaanien polttoroviolta ompelemalla itselleen puvun asbestista. Ehk\xc3\xa4 kuuluisimmassa lyhytfilmiss\xc3\xa4\xc3\xa4n Poliisit (Cops, 1922) Keaton joutuu satojen poliisien armeijan takaa-ajamaksi ja livahtaa heilt\xc3\xa4 kerta toisensa j\xc3\xa4lkeen erilaisilla nerokkailla tempuilla, onnistuen lopulta lukitsemaan koko poliisilauman putkaan.\n_START_SECTION_\nPitk\xc3\xa4t mykk\xc3\xa4elokuvat\n_START_PARAGRAPH_\nLyhytelokuviensa menestyksen innoittamana Keaton siirtyi 1923 tekem\xc3\xa4\xc3\xa4n pitki\xc3\xa4 elokuvia, kuten olivat jo aiemmin tehneet Fatty Arbuckle, Charlie Chaplin ja Harold Lloyd. H\xc3\xa4n pysyi edelleen oman tuotantoyksikk\xc3\xb6ns\xc3\xa4 johtajana ja k\xc3\xa4ytti t\xc3\xa4ydellist\xc3\xa4 m\xc3\xa4\xc3\xa4r\xc3\xa4ysvaltaa omien t\xc3\xb6idens\xc3\xa4 suhteen. Keatonin ensimm\xc3\xa4inen pitk\xc3\xa4 elokuva Kolme aikakautta (The Three Ages, 1923) parodioi D. W. Griffithin spektaakkelia Suvaitsemattomuus kertomalla saman tarinan tyt\xc3\xb6st\xc3\xa4 ja t\xc3\xa4m\xc3\xa4n kahdesta kilpakosijasta kolmella aikakaudella: kivikaudella, antiikin Roomassa ja 1920-luvun Yhdysvalloissa. Sit\xc3\xa4 seurasi vuosina 1923\xe2\x80\x931929 kaikkiaan yksitoista pitk\xc3\xa4\xc3\xa4 mykk\xc3\xa4komediaa, jotka nostivat Keatonin yhdeksi maailman kuuluisimmista koomikoista. Kotimaassaan Yhdysvalloissa h\xc3\xa4n oli kolmanneksi suosituin koomikko Chaplinin ja Lloydin j\xc3\xa4lkeen. Monet h\xc3\xa4nen elokuvansa, jotka saivat hyv\xc3\xa4t arvostelut, menestyiv\xc3\xa4t kuitenkin huonosti lippuluukulla, johtuen niiden muihin aikansa komedioihin verrattuna monimutkaisista juonikuvioista._NEWLINE_Kovaa kyyti\xc3\xa4 ja kaunokaisia (Sherlock Jr., 1924) osoittaa Keatonin mieltymyksen elokuvan tekniseen puoleen ja sen hy\xc3\xb6dynt\xc3\xa4miseen. Filmiss\xc3\xa4 h\xc3\xa4n n\xc3\xa4yttelee elokuvateatterin koneenk\xc3\xa4ytt\xc3\xa4j\xc3\xa4\xc3\xa4, joka haaveilee salapoliisin urasta ja uneksii itsens\xc3\xa4 sis\xc3\xa4\xc3\xa4n valkokankaalla py\xc3\xb6riv\xc3\xa4\xc3\xa4n rikoselokuvaan. Buster ei kuitenkaan istu saumattomasti elokuvan maailmaan, vaan kohtaukset vaihtuvat h\xc3\xa4nen ymp\xc3\xa4rill\xc3\xa4\xc3\xa4n, jolloin h\xc3\xa4n on ensin keskell\xc3\xa4 liikenneruuhkaa, sitten vuorenhuipulla ja seuraavaksi viidakossa vastakkain leijonan kanssa. _NEWLINE_Vaikka Keaton saattoi elokuvissaan huvitella teknisill\xc3\xa4 trikeill\xc3\xa4, h\xc3\xa4n teki aina p\xc3\xa4\xc3\xa4t\xc3\xa4huimaavat ja usein vaaralliset akrobaattiset temppunsa itse, ilman trikkej\xc3\xa4 tai sijaisn\xc3\xa4yttelij\xc3\xb6it\xc3\xa4. Laivakalle nuorempi (Steamboat Bill Jr., 1928) huipentuu kuuluisaan kohtaukseen, jossa Keaton joutuu keskelle py\xc3\xb6rremyrskyn silm\xc3\xa4\xc3\xa4: talon julkisivu kaatuu h\xc3\xa4nen p\xc3\xa4\xc3\xa4lleen, mutta h\xc3\xa4n s\xc3\xa4ilyy hengiss\xc3\xa4 koska sattuu seisomaan ikkuna-aukon kohdalla. Keaton kertoi my\xc3\xb6hemmin, ett\xc3\xa4 h\xc3\xa4nen p\xc3\xa4\xc3\xa4lleen kaadettiin oikea, kaksi tonnia painava talonsein\xc3\xa4, ja ett\xc3\xa4 ikkuna-aukko meni vain pari tuumaa h\xc3\xa4nen p\xc3\xa4\xc3\xa4ns\xc3\xa4 ja hartioidensa ohi. Keaton loukkaantui toisinaan, ja jopa mursi kerran niskansa (mik\xc3\xa4 huomattiin vasta rutiininomaisessa l\xc3\xa4\xc3\xa4k\xc3\xa4rintarkastuksessa vuosia my\xc3\xb6hemmin), kun rautatievesis\xc3\xa4ili\xc3\xb6n varsi pyyhk\xc3\xa4isi h\xc3\xa4net junan katolta maahan elokuvassa Kovaa kyyti\xc3\xa4 ja kaunokaisia. _NEWLINE_Kenraalia (The General, 1927), jonka tapahtumat sijoittuvat Yhdysvaltojen sis\xc3\xa4llissotaan, pidet\xc3\xa4\xc3\xa4n Keatonin mestariteoksena. Elokuvassa yhdistyv\xc3\xa4t fyysinen komedia, huolellisesti rakennettu historiallinen epookki sek\xc3\xa4 Keatonin rakkaus junia kohtaan. Keaton esitt\xc3\xa4\xc3\xa4 Johnny Grayt\xc3\xa4, \xe2\x80\x9dKenraali\xe2\x80\x9d-veturin kuljettajaa, joka joutuu pelastamaan sek\xc3\xa4 veturinsa ett\xc3\xa4 morsiamensa vihollisen kynsist\xc3\xa4. Kenraali on poikkeuksellinen mykk\xc3\xa4komedia: elokuvan komiikka on alistettu huolellisesti punotulle ja pohjimmiltaan vakavalle tarinalle, ja kaikki vitsit ja koomiset kohtaukset viev\xc3\xa4t juonta eteenp\xc3\xa4in. Elokuva esiintyy s\xc3\xa4\xc3\xa4nn\xc3\xb6llisesti kaikkien aikojen parhaiden komedioiden listalla, ja samalla se merkitsi Keatonin uran huipentumaa. Jo muutama vuosi Kenraalin j\xc3\xa4lkeen h\xc3\xa4nen uransa l\xc3\xa4hti laskusuuntaan.\n_START_SECTION_\n\xc3\x84\xc3\xa4nielokuvat ja televisio\n_START_PARAGRAPH_\nVuonna 1928 Hollywoodin j\xc3\xa4ttiyhti\xc3\xb6 Metro-Goldwyn-Mayer solmi liikesopimuksen Joseph M. Schenckin kanssa ja osti Keatonin elokuvayksik\xc3\xb6n. Keaton ei vastustanut kauppaa, mutta piti sit\xc3\xa4 j\xc3\xa4lkeenp\xc3\xa4in uransa suurimpana virheen\xc3\xa4. MGM:ll\xc3\xa4 Keaton menetti itsen\xc3\xa4isen elokuvantekij\xc3\xa4n asemansa ja joutui sopeutumaan suuren studion tehdasmaiseen tuotantotapaan. H\xc3\xa4n joutui n\xc3\xa4yttelem\xc3\xa4\xc3\xa4n muiden kirjoittamissa ja ohjaamissa, usein keskinkertaisissa elokuvissa, ja menetti v\xc3\xa4h\xc3\xa4 v\xc3\xa4h\xc3\xa4lt\xc3\xa4 mahdollisuutensa vaikuttaa elokuviensa sis\xc3\xa4lt\xc3\xb6\xc3\xb6n. Lis\xc3\xa4ksi MGM yritti tehd\xc3\xa4 Keatonista ja Jimmy Durantesta koomikkoparin; vaikka sek\xc3\xa4 Keaton ett\xc3\xa4 Durante olivat vanhoja vaudeville-esiintyji\xc3\xa4 ja taitavia koomikkoja, heid\xc3\xa4n tyylins\xc3\xa4 eiv\xc3\xa4t sopineet lainkaan yhteen. MGM:n aikana Keaton my\xc3\xb6s siirtyi mykk\xc3\xa4elokuvista \xc3\xa4\xc3\xa4nielokuviin, mink\xc3\xa4 vuoksi h\xc3\xa4nen uransa l\xc3\xa4hteminen laskuun on usein selitetty \xe2\x80\x9dkyvytt\xc3\xb6myyten\xc3\xa4 siirty\xc3\xa4 \xc3\xa4\xc3\xa4nielokuvaan\xe2\x80\x9d. Todellisuudessa Keaton, jota elokuvataiteen tekninen puoli oli aina kiehtonut, halusi itse l\xc3\xa4hte\xc3\xa4 tuottamaan \xc3\xa4\xc3\xa4nielokuvia kun niist\xc3\xa4 tuli teknisesti toteuttamiskelpoisia ja suosittuja. _NEWLINE_Keatonilla oli vaikeuksia sopeutua MGM:lle ja h\xc3\xa4n haki turvaa alkoholista. H\xc3\xa4nen uransa k\xc3\xa4\xc3\xa4ntyi nopeaan laskuun ja olikin 1930-luvulla unohduksissa; viimeisen pitk\xc3\xa4n elokuvansa h\xc3\xa4n teki 1933. T\xc3\xa4m\xc3\xa4n j\xc3\xa4lkeen Keaton ty\xc3\xb6skenteli kulissien takaisena sketsinikkarina ja kirjoitti materiaalia useille MGM:n koomikoille, kuten Marxin veljeksille ja Red Skeltonille. H\xc3\xa4n esiintyi my\xc3\xb6s Educational Picturesin ja Columbia Picturesin halvoissa lyhytelokuvissa, jotka saivat vain v\xc3\xa4h\xc3\xa4n huomiota. _NEWLINE_1950-luvun alussa Keatonilla oli per\xc3\xa4j\xc3\xa4lkeen kaksi televisiosarjaa The Buster Keaton Show (1950) ja Life With Buster Keaton (1951), joissa h\xc3\xa4n uudelleenl\xc3\xa4mmitti vanhoja numeroitaan ja esitteli yh\xc3\xa4 ruostumattomia akrobaattisia kykyj\xc3\xa4\xc3\xa4n. Life-lehden arvostelija kirjoitti, miten 55-vuotias Keaton tekee kovalla lattialla kaatumistemppuja joita nuoremmat eiv\xc3\xa4t uskaltaisi tehd\xc3\xa4 edes \xe2\x80\x9dkasassa vaahtokarkkeja\xe2\x80\x9d. Saamastaan suosiosta huolimatta ohjelmat jouduttiin lopettamaan, koska television nopea tuotantotahti ei antanut Keatonille aikaa kehitt\xc3\xa4\xc3\xa4 ja harjoitella uutta materiaalia. Keaton esiintyi my\xc3\xb6s pikkurooleissa sellaisissa elokuvissa kuin Auringonlaskun katu (1950), Mielet\xc3\xb6n, mielet\xc3\xb6n maailma (1963) ja Sattuipa hassusti matkalla Foorumiin (1966). H\xc3\xa4nell\xc3\xa4 oli merkitt\xc3\xa4v\xc3\xa4 sivurooli Charlie Chaplinin elokuvassa Parrasvalot (1952), jossa kaksi myk\xc3\xa4n kauden suurinta koomikkoa esiintyiv\xc3\xa4t ensimm\xc3\xa4isen ja viimeisen kerran yhdess\xc3\xa4. Chaplin ja Keaton n\xc3\xa4yttelev\xc3\xa4t kahta ik\xc3\xa4\xc3\xa4ntynytt\xc3\xa4 vaudeville-koomikkoa joiden yhdess\xc3\xa4 esitt\xc3\xa4m\xc3\xa4 kymmenminuuttinen musiikkisketsi on elokuvan huippukohta. _NEWLINE_Keaton uskoi joutuneensa lopullisesti unohduksiin, mutta 1950-luvun lopulla ja 1960-luvun alussa h\xc3\xa4nen vanhat mykk\xc3\xa4elokuvansa nousivat taas suosioon. V\xc3\xa4h\xc3\xa4n ennen kuolemaansa Keaton n\xc3\xa4ytteli lyhytelokuvassa Buster kiskoilla (The Railrodder, 1965), jossa h\xc3\xa4n j\xc3\xa4lleen esiintyi \xe2\x80\x9dsuuren kivikasvon" roolissaan.\n_START_SECTION_\nAvioliitot\n_START_PARAGRAPH_\nKeaton nai vuonna 1921 n\xc3\xa4yttelij\xc3\xa4 Natalie Talmadgen, Norma Talmadgen sisaren ja Joseph M. Schenckin k\xc3\xa4lyn, ja he saivat kaksi poikaa, Josephin (1922\xe2\x80\x932007) ja Robertin (1924\xe2\x80\x932009). Toisen pojan syntym\xc3\xa4n j\xc3\xa4lkeen avioliitto alkoi rakoilla; Keatonin mukaan h\xc3\xa4nen vaimonsa ep\xc3\xa4ili h\xc3\xa4nen tapailevan muita naisia, ja tilannetta pahensivat Keatonin ty\xc3\xb6ongelmat sek\xc3\xa4 alkoholismi. Parin erotessa vuonna 1932 vaimo vei Keatonin kaiken omaisuuden ja kielsi t\xc3\xa4t\xc3\xa4 pit\xc3\xa4m\xc3\xa4st\xc3\xa4 yhteytt\xc3\xa4 poikiinsa. My\xc3\xb6hemmin Keaton korjasi v\xc3\xa4lit poikiensa kanssa._NEWLINE_Vuonna 1933 Keaton vei vihille Mae Scriven, joka oli toiminut h\xc3\xa4nen hoitajanaan er\xc3\xa4\xc3\xa4n juomiskauden aikana. He erosivat kolme vuotta my\xc3\xb6hemmin, ja erossa Scrive otti puolet heid\xc3\xa4n omaisuudestaan._NEWLINE_Vuonna 1940 Keaton solmi avioliiton 23 vuotta nuoremman Eleanor Norrisin kanssa. Kaikki heid\xc3\xa4n yst\xc3\xa4v\xc3\xa4ns\xc3\xa4 olivat avioliittoa vastaan, mutta Norris pelasti alkoholisoituneen Keatonin ja auttoi h\xc3\xa4nt\xc3\xa4 jatkamaan uraansa. Avioliitto kesti aina Keatonin kuolemaan asti. Vuosina 1947\xe2\x80\x931954 pariskunta esiintyi s\xc3\xa4\xc3\xa4nn\xc3\xb6llisesti Cirque Medranossa Pariisissa.\n_START_SECTION_\nKuolema\n_START_PARAGRAPH_\nBuster Keatonille kehittyi vuosikymmenien tupakoimisen seurauksena keuhkosy\xc3\xb6p\xc3\xa4. Vaimo ja l\xc3\xa4\xc3\xa4k\xc3\xa4rit uskottelivat Keatonille h\xc3\xa4nen sairastavan kroonista keuhkoputkentulehdusta, eiv\xc3\xa4tk\xc3\xa4 koskaan kertoneet h\xc3\xa4nen olevan vakavasti sairas. Ei ole t\xc3\xa4ysin varmaa miksi he tekiv\xc3\xa4t niin; ehk\xc3\xa4 he arvelivat Keatonin lopettavan elokuvauransa, jos h\xc3\xa4nelle kerrottaisiin totuus. Keaton kuoli 70-vuotiaana 1. helmikuuta 1966 Woodland Hillsin kaupunginosassa, Los Angelesissa, Kaliforniassa ja h\xc3\xa4net haudattiin Forest Lawn Memorial Parkin hautausmaalle Hollywood Hillsiin, Los Angelesiin.'